Eufemizam

Eufemizam (grč. εὐφημıσμός: ublažavanje) jest riječ, izraz ili (u retorici) stilska figura koja nastaje kada se umjesto pravog izraza za nešto neugodno, nepristojno, loše, nepovoljno ili zlokobno upotrijebi koja druga riječ ili izraz, čak i posve suprotna značenja, kojima je funkcija da ublaže i/ili uljepšaju pojavu o kojoj je riječ, odn. da riječ ili izraz učine manje izravnim, manje neugodnim ili manje uvrjedljivim. Tako se npr. umjesto umrijeti kaže preminuti, otići/preseliti se na drugi svijet, poći Bogu na istinu i sl. Eufemizmi se upotrebljavaju i onda kada se želi izbjeći riječ ili izraz kojima se (posebno u društvu) označuje kakav tabu ili umjesto riječi i izraza koji se smatraju vulgarnima, npr. stražnjica, nježnik, imati ljubavnu avanturu i sl. Kada je riječ o eufemizmu u kojem se radi ublaživanja rabe riječi i izrazi suprotna značenja, obično se govori o antifrazi. Tako su npr. Grci Crno more, koje je zbog čestih i žestokih oluja bilo izrazito negostoljubivo, nazivali Gostoljubivim morem (grč. Πόντος εὔξεıνος).

 Primjeri

U svakodnevnom govoru:
 Malo je veseo. (pijan je)
 Uvijek obilazi istinu. (laže)

Posebno su česti eufemizmi za smrt:
 On nas je zauvijek napustio.
 Otišao u vječna lovišta.
 Otišao na onaj svijet.
 Izdahnuo je.
 Usnuo je vječan san.
 Otišao je na bolje mjesto.
 Nema ga više.

 Eufemizmi u poeziji 
 Dobriša Cesarić, „Balada iz predgrađa”
A njega nema, i nema, i nema,
I nema ga više...
 Ivo Andrić, „Jadni nemir”Ipak ima izvjestan red, neki:jest bijedno živjeti i trudnočovjeku na ovoj zemlji,al konačno dođe svakom njegovodobro popodne.

 Disfemizam 
Disfemizam (grč. dys = ne, pheme = govor) ili kakofemizam (grč. kakós = loš) namjerno je korištenje ružnijeg, oštrijeg izraza ili riječi umjesto normalnog ili eufemizma.
 On je hrana crvima.'' (umjesto nekog od navedenih eufemizama ili neutralne obavijesti o smrti).

 Reference 


Kategorija:Cenzura
Kategorija:Konotacija
Kategorija:Stilske figure
Kategorija:Lingvističke kontroverze
Kategorija:Propagandne tehnike
Kategorija:Autocenzura
Kategorija:Tabu